**Nik Škrlec med metelkarji**

**64. sezono vseslovenske BRALNE ZNAČKE** smo na OŠ Frana Metelka Škocjan zaključili s prireditvijo v četrtek, **16. maja 2024,** v šolski telovadnici, kjer se je zbralo 206 bralnih značkarjev s svojimi mentorji, pridružili pa so se jim tudi ostali metelkarji od 1. do 9. razreda. Kulturni program je glasbeno obogatila devetošolka Lucija Ana Povše, učenka Glasbene šole Marjana Kozine Novo mesto, s skladbama na klavirski harmoniki.

Počaščeni in zadovoljni smo bili, da je bil tokrat osrednji gost na srečanju bralnih značkarjev **Nik Škrlec**, dramski igralec, televizijski voditelj, vsestranski ustvarjalec; gledali smo ga v oddaji Male sive celice, v številnih mladinskih predstavah, kot so Reformatorji na odru skupaj z Boštjanomo Gorencem Pižamo, v TV-nanizankah, od leta 2022 navdušuje mlade in malo manj mlade z gledališkim **projektom Zdrava pamet**, s katerim potuje po Sloveniji z interaktivno razstavo. V prostem času je tudi državni prvak v pomnjenju, rekorder v deklamiranju (podajanju na pamet) decimalk števila Pi (zapomnil si jih je 3141), pozna številne slovenske poštne številke. Je velik poznavalec in mojster Rubikove kocke. Je človek mnogih izzivov, ki jih srečuje v vsakdanjem življenju in jih spretno razrešuje. Med drugim zna ukrotiti svoj kontracikel. Vse to je potrdil tudi v intervjuju z mladima šolskima novinarkama Nežo in Pio Saro v šolski knjižnici, v katerem nas je popeljal med svoje številne vsakodnevne obveznosti, ki polnijo njegov ritem življenja.

 S sabo je pripeljal svoj slavni kontracikel, v vožnji pa sta se preizkusila tudi dva metelkarja, ki sta ugotovila, da to kolo ni mačji kašelj. Navdušil nas je z žongliranjem, saj je pokazal, kako se naučiti te spretnosti. Strinjal se je in sprejel izziv ter se z dvema metelkarjema pomeril v sestavljanju Rubikove kocke. Mimogrede pa je zbranim povedal, da je že od nekdaj vedoželjen, pri čemer je poudaril, da **so za vse stvari, ki jih počnemo v življenju, potrebne volja, vztrajnost in vaja.** Tako je tudi z branjem in učenjem. Nato sta z ravnateljico čestitala vsem zančkarjem in podelila bralna priznanja zlatim bralcem.

Našega gosta smo med nastopom nagrajevali z aplavzom, še močneje pa ob zaključku, ko so se mu pridružili še zlati bralci.

Našo šolo v letošnjem šolskem letu obiskuje 388 metelkarjev, **206** med njimi je bralnih značkarjev, in sicer **156 z razredne stopnje** (1. do 5. razred), **50** pa se jim je pridružilo **na predmetni stopnji** (6. do 9. razred).

**Osem devetošolcev** pa je vztrajalo do 9. razreda in si prislužilo **naziv zlati bralec/zlata bralka.**  Pohvalo izrekamo njim in njihovim mentoricam. **9. a: Doroteja Halas, Patricija Tramte in David Žagar z mentorico go. Tanjo Luštek.**

Pridružili so se jim zlati bralci iz **9. b z mentorico go. Ireno Pleterski: Tajda Povše, Neža Poljanec, Lucija Ana Povše, David Pavlin in Tadej Kovačič.**

Poleg spominskega priznanja prejmejo še knjižno nagrado Društva BZ Slovenije z naslovom **Mali črv Oto in druga golazen** Tomaža Lavriča ter Založbe Mladinska knjiga.

Iskreno smo jim čestitali, prav tako naš gost in ravnateljica, ki je nagovorila bralne značkarje in vse obiskovalce prireditve.

 Srečanje smo začeli glasbeno in pa z branjem poslanice ob 2. aprilu, mednarodnem dnevu knjig za otroke.

 Letošnjo je ubesedila in v svet poslala **EIKO KADONO**, japonska mladinska pisateljica, ki je ustvarila preko 250 del, prevedenih v več kot 10 jezikov. Leta 2018 je za svoje delo prejela Andersenovo nagrado, najvišje mednarodno priznanje, ki ga prejmejo ustvarjalci mladinske književnosti za celoten opus.

Poslanica je med slovenske bralce prišla v prevodu Iztoka Ilca. V poslanici z naslovom

**ZGODBE SEDEJO NA KRILA IN POTUJEJO.**

**ŽELIJO SI SLIŠATI, KAKO TI VZNEMIRJENO BIJE SRCE** beremo:

*Sem zgodba, ki potuje. Priletim lahko kamorkoli.*

*Včasih sedem na krila vetra, spet drugič na krila valov.*

*Včasih pa na majhna krila peska. Včasih sedem tudi na krila ptic selivk, seveda.*

*Tudi na krila letal, seveda.*

*In potem sem pri tebi, počasi odprem strani in ti povem zgodbo, ki si jo želiš.*

*Bi rad nenavadno zgodbo?*

*Ali pa žalostno, strašljivo, zabavno?*

*Nič hudega, če si je zdaj ne želiš poslušati. Enkrat si jo že boš.*

*Takrat me pokliči, prosim.*

*»Potujoča zgodba, pridi k meni, prosim,« boš rekel.*

*Takoj bom priletela.*

*Imam tudi druge zgodbe.*

*Na primer, zgodbo, kako se je nekoč otoček naveličal biti sam, se naučil plavati in si našel prijatelje …*

*Ali pa zgodbo o čudni noči, ko sta vzšli dve luni …*

*Zgodbo o Božičku, ki se je izgubil.*

*Oh, zaslišala sem, kako ti bije srce.*

*Tum tum, dum dum, todo todo, bam bam.*

*Vate je priletela »potujoča zgodba« in udarila na zvon tvojega srca.*

*Naslednjič boš gotovo to postal tudi ti in si zaželel odleteti.*

*In tako se bo v svet rodila nova potujoča zgodba.*

Njene misli o zgodbah so zelo zgovorne in nas vabijo, da jih povabimo v svoje naročje in z njihovim branjem poletimo v neznane ali znane širjave ter si tako širimo svoje obzorje znanja in duha.

Foto: Tina Gorenjc, Natalija Kotar

Marinka Cerinšek, koordinatorica BZ na šoli